**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2005 ԹՎԱԿԱՆԻ ՄԱՐՏԻ 24-Ի N 381-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ**

**ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ**

**ՈՐՈՇՄԱՆ ՆԱԽԱԳԾԻ**

1. **Ընթացիկ իրավիճակը և իրավական ակտի ընդունման անհրաժեշտությունը.**

Հայաստանի Հանրապետության վարչապետի № 02/10.3/37766-2021 հանձնարարականի 3-րդ կետի համաձայն՝ պետական մարմինների ղեկավարներին հանձնարարավել է գույքագրել իրենց կողմից ղեկավարվող մարմնի գործունեության ոլորտին առնչվող Կառավարության և վարչապետի որոշումները և նախաձեռնել դրանց իրավական հիմքն ապահովող օրենսդրական փոփոխություններ (լիազորող նորմեր):

Ազգային ժողովի կողմից 2022թվականի հունիսի 9-ին ընդունվել է «Երեխայի իրավունքների մասին» օրենքում փոփոխություններ և լրացումներ կատարելու մասին» ՀՕ-273-Ն օրենքը, որի հիման վրա Վարչապետի 2022թվականի հուլիսի 26-ի N 869-Ա որոշմամբ հաստատվել է «Երեխայի իրավունքների մասին» օրենքում փոփոխություններ եվ լրացումներ կատարելու մասին» օրենքի կիրարկումն ապահովող միջոցառումների ցանկը»: Նշված որոշմամբ հաստատված միջոցառումների ցանկում ընդգրկված միջոցառում է նաև «Հայաստանի Հանրապետության կառավարության 2005 թվականի մարտի 24-ի N 381-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման (այսուհետ՝ նաև Որոշում) նախագծի (այսուհետ՝ նաև Նախագիծ) ներկայացումը ՀՀ վարչապետի աշխատակազմ: Բացի այդ առկա է անհրաժեշտություն Որոշման մեջ կատարելու նաև մի քանի այլ փոփոխություններ և լրացումներ, ներառյալ՝ տեխնիկական բնույթի, հիմք ընդունելով գործող պրակտիկան և օրենսդրությունը։

Մասնավորապես, Նախագծով առաջարկվում է կատարել հետևյալ փոփոխությունները՝

-Որոշման նախաբանում նշել այն իրավական ակտը (լիազորող նորմ), որի հիման վրա ընդունվել է Հայաստանի Հանրապետության կառավարության 2005 թվականի մարտի 24-ի N 381-Ն որոշումը.

- մանկատներում երեխաների խնամքը և դաստիարակությունը իրականացնել նաև այն դեպքերում, երբ առանց ծնողական խնամքի մնացած երեխաների թվին պատկանող անձինք 18 տարին լրանալու օրվա դրությամբ դեռևս չեն ավարտել ուսումը հանրակրթական ուսումնական հաստատություններում

- ընդհանուր տիպի մանկատների դասակարգման մեջ ավելացնել նաև «3-18 տարեկան երեխաների ընդհանուր տիպի մանկատունը՝ հաշվի առնելով այն հանգամանքը, որ ներկայում «Գավառի մանկատուն ՊՈԱԿ-ն իր կանոնադրության համաձայն կարող է խնամք տրամադրել 3-8 տարեկան առողջական խնդիրներ չունեցող կամ թեթև առողջական խնդիր ունեցող երեխաների՝ հարկ ենք համարում ունենալ տարիքային շեմի առանձին ամրագրում այս հաստատության կանոնադրության հետ հակասությունը բացառելու նպատակով, իսկ կանոնադության մեջ փոփոխությունը չի կատարվում քանի որ վաղ մանկության (0-3 տարեկան) շրջանում խնամքը պահանջում է այլ հաստիքակազմ, հարմարեցված միջավայր և այլ ռեսուրսներ միջավայր, ինչը ներկայում նպատակահարմար չի համարվում իրականացնել՝ քանի որ հիմք ընդունելով ուսումնասիրությունների արդյունքները՝ օրակարագային է համարվում արդեն իսկ ամրագրված շահառուների տարիքային խմբի համար առկա հաստիքների բավարար լինելու հարցի քննարկումը, ինչպես նաև տվյալ հաստատության կանոնադությունում չի նշվում 6-18 տարեկան երեխաների խնամքի տրամադրման հնարավորություն՝ քանի որ լինում են դեպքեր, երբ երկու կամ ավել քույր-եղբայրներ ունենում են փոքր տարիքի քույր-եղբայրներ և վերջիններիս շահից ելնելով առանձին խնամքի կազմակերպումը չի դիտվում նպատակահարմար,

- հստակեցնել երեխաների խնամքի ցերեկային հաստատության կողմից իրականացվող աշխատանքները.

-«ճգնաժամային աջակցության կենտրոնները վերանվանել «Երեխայի և ընտանիքի աջակցության կենտրոն՝ հիմք ընդունելով Կառավարության 2020 թվականի նոյեմբերի 26-ի N 1878-Ն, 2021թ. հունվարի 14-ի N 37-Ն որոշումները։ Հարկ է նկատի ունենալ, որ Երեխայի և ընտանիքի աջակցության կենտրոն ունի երկու բաղադրիչ՝ ցերեկային և ճգնաժամային։ Նշված երկու բաղադրիչների շահառուները և նրանց տրամադրվող սոցիալական ծառայությունները էականորեն տարբերվում են, ուստի, Նախագծում հստակ նշվում է համապատասխան բաղադրիչը։

- իրականացնել այլ տեխնիկական բնույթի փոփոխություններ:

 **2. Նախագծի մշակման գործընթացում ներգրավված ինստիտուտները և անձինք.** Աշխատանքի և սոցիալական հարցերի նախարարություն:

 **3. Իրավական ակտի կիրառման դեպքում ակնկալվող արդյունքը.**

Նախագիծն ընդունվելու դեպքում՝

-Հայաստանի Հանրապետության կառավարության 2005 թվականի մարտի 24-ի N 381-Ն որոշումը կապահովվի համապատասխան լիազորող նորմով,

-մանկատներում 18 տարին լրացած անձի խնամքը կշարունակվի մինչև նրա հանրակրթության ավարտը,

- կավելանա ընդհանուր տիպի մանկատան ևս մեկ տեսակ.

-հստակեցված կլինեն ցերեկային հաստատությունների և երեխայի ու ընտանիքի աջակցության կենտրոնների կողմից իրականացվող աշխատանքները և այլն:

 **4. Լրացուցիչ ֆինանսական միջոցների անհրաժեշտությունը : Պետական բյուջեի եկամուտներում և ծախսերում սպասվելիք փոփոխությունները.**

Նախագծի ընդունման կապակցությամբ լրացուցիչ ֆինանսական միջոցների անհրաժեշտություն չկա, պետական և տեղական ինքնակառավարման մարմինների բյուջեներում ծախսերի և եկամուտների էական ավելացում և նվազեցում չի նախատեսվում:

 **5. Նախագծի ընդունման առնչությամբ ընդունվելիք այլ իրավական ակտերի կամ դրանց ընդունման անհրաժեշտության բացակայության մասին տեղեկանք.**

 Նախագծի ընդունումն այլ իրավական ակտերում փոփոխություններ կատարելու անհրաժեշտություն չի առաջացնի:

 **6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050,Կառավարության 2021-2026թթ. ծրագիր, ոլորտային և/կամ այլ ռազմավարություններ.**

 Նախագիծը չի բխում համապատասխան ռազմավարական փաստաթղթերից: